**ΝΕΟΕΛΛΗΝΙΚΗ ΓΛΩΣΣΑ**

**ΚΕΙΜΕΝΟ**

Στην προσπάθειά μας να ορίσουμε τον άνθρωπο, προβαίνουμε σε προσεκτική

παρατήρηση των ενεργειών του. Και βλέπουμε πως οι ενέργειές του κατατάσσονται σε δύο κατηγορίες. Είναι αυτές που ανάγονται στο «είναι» του και οι άλλες που ανάγονται στο «έχειν» του. Ο άνθρωπος επιθυμεί να είναι και θέλει να έχει. Τούτο σημαίνει πως ο άνθρωπος δεν είναι ακόμη και δεν έχει ακόμη. Συνεπώς, η ριζική κατάσταση του ανθρώπου είναι η ελλειμματικότητά του. Πρόκειται για μια αίσθηση έλλειψης την οποία πότε τη νοεί ως έλλειψη

του «είναι» και πότε ως έλλειψη του «έχειν» του. Ο διχασμός αυτός της αίσθησης της έλλειψης είναι κεφαλαιώδης, αλλά και μοιραίος για την έκβαση του πεπρωμένου του ανθρώπου.

Η συναίσθηση της έλλειψης είναι το καίριο χαρακτηριστικό του ανθρώπου. Ο άνθρωπος δεν νοείται χωρίς αυτή τη συναίσθηση. Δεν υπάρχει πλήρης άνθρωπος. Επειδή, όμως, η έλλειψη ακριβώς αυτή γίνεται αισθητή, σημαίνει πως υπάρχει και η ροπή αποφυγής της, δηλαδή η ροπή προς την πληρότητα, την τελειότητα. Από μιαν άποψη, πολιτισμός είναι η απάντηση του ανθρώπου στην πρόσκληση αυτής της έλλειψης, που συναισθάνεται να απειλεί

την ύπαρξή του. Ο πνευματικός πολιτισμός είναι η απάντηση στην έλλειψη του «είναι» του ανθρώπου, ενώ ο τεχνολογικός πολιτισμός είναι η απάντηση στην έλλειψη του «έχειν».

Όσο πιο πνευματικός είναι ο πολιτισμός στο σύνολό του ή ο άνθρωπος ατομικά, τόσο περισσότερο ενδιαφέρεται για το «είναι» του και τόσο λιγότερο για το «έχειν» του. Οι θρησκευτικού τύπου πολιτισμοί, λ.χ., ενδιαφέρονταν για το «είναι» του ανθρώπου. Και οι άνθρωποι απαιτούσαν από τον εαυτό τους την οντολογική τους τελείωση, δηλαδή να δημιουργήσουν ένα «είναι» άξιο να σταθεί ενώπιον του Θεού. Αλλά και, γενικότερα, διηνεκής μέριμνά τους ήταν πώς να βελτιώσουν τον εαυτό τους εσωτερικά, για να είναι άξιοι ενός υψηλού μέτρου (θρησκευτικού, ηθικού, αισθητικού, φιλοσοφικού), το οποίο παρείχε την οντολογική πληρότητα. Αποκλειστικό έργο του πνευματικού πολιτισμού είναι να φτειάξει ανθρώπους σύμφωνα με τα ιδεατά πρότυπα τα οποία παρέχουν την τελείωση και διασώζουν τον άνθρωπο από τις μηδενιστικές ροπές.

Αυτό είναι και το περιεχόμενο της παιδείας του πνευματικού πολιτισμού: να διασώσει το «είναι» του ανθρώπου από το μηδέν που το απειλεί· να το καταστήσει από δυνατότητα, πραγματικότητα. Ο πνευματικός πολιτισμός, όποια μορφή και να προσλάβει, εντέλει κατατείνει στη «σωτηρία» του ανθρώπου, θρησκευτική, ηθική, φιλοσοφική, αισθητική ─στη διαπεραίωσή

του προς την τελειότητα. Βεβαίως, η τελειότητα αυτή τίθεται ως όριο. Διότι ποτέ δεν πραγματοποιείται τελείως.

Αντίθετα, ο τεχνολογικός πολιτισμός θέλει να διασώσει τον άνθρωπο όχι με την εσωτερική του μεταποίηση, αλλά με την εξωτερική του εξασφάλιση, με το «έχειν» του. Δεν απαιτεί από τον άνθρωπο καμιά συμμόρφωση προς υψηλές ιδεατές αρχές τελειότητας, παρά μόνο συμμετοχή στον παραγωγικό μηχανισμό. Όποιος μετέχει σ’ αυτόν τον μηχανισμό θα «σωθεί» με την έννοια πλέον ότι θα «εξασφαλίσει» την ύπαρξή του με άφθονη τροφή, ενδυμασία, κατοικία, καταναλωτικά αγαθά. Σ’ αυτόν τον πολιτισμό δεν απειλείται η ύπαρξη από τη γύμνια, την έλλειψη εν γένει των υλικών μέσων για την ικανοποίηση των βιοτικών αναγκών.

Οι άνθρωποι αυτού του πολιτισμού δεν νιώθουν ότι υπολείπονται στο «είναι» τους, αλλά νιώθουν έντονα ότι υπολείπονται στο «έχειν» τους. Γι’ αυτό, δεν θέτουν ως στόχο να φτειάξουν τον εαυτό τους, αλλά να φτειάξουν περιουσία. Η παιδεία του πολιτισμού αυτού συνίσταται στην εκπαίδευση του ανθρώπου να είναι ικανός παραγωγός υλικών αγαθών. Δεν ενδιαφέρεται για

τη μόρφωση της εσωτερικότητας του ανθρώπου ως ανθρώπου, διότι ο τεχνολογικός πολιτισμός δεν έχει πνευματικά κριτήρια. Κριτήριά του είναι η αποδοτικότητα στην οικονομική παραγωγή. Γι’ αυτό, η μόνη επιβράβευση που παρέχει και που αναγνωρίζεται, είναι η οικονομική προαγωγή.

Η ασφάλεια που παρέχει το «έχειν» είναι υπολογίσιμη. Διότι ο άνθρωπος πάντοτε υπέφερε δεινώς από έλλειψη μέσων. Ωστόσο, η πλησμονή των μέσων δεν εξασφαλίζει εντέλει την ύπαρξη ως ύπαρξη. Υπάρχουν κίνδυνοι που υπερβαίνονται με τα μέσα του «έχειν». Υπάρχουν, όμως, κίνδυνοι που το «έχειν» είναι ανίκανο να τους αντιμετωπίσει. Προεξάρχουν

οι κίνδυνοι της εσωτερικής απαξίωσης, που αντιμετωπίζονται μόνο με μέσα πνευματικά, με τα μέσα του «είναι».

Περαιτέρω, το «έχειν» δεν εξασφαλίζει τη χαρά, την αγάπη, τη γοητεία του κόσμου των αισθητικών και άλλων ιδεών, τη βαθειά ηδονή των πνευματικών επιτευγμάτων. Διότι αυτά ανάγονται στο «είναι» και όχι στο «έχειν». Το «έχειν» εξασφαλίζει εξωτερικό πλούτο και εσωτερική ένδεια. Γι’ αυτό, εντέλει, δεν σώζει, αλλά αφανίζει. Εγκαθιστά το μηδέν μέσα στην ψυχή και στο πνεύμα του ανθρώπου.

Χρήστος Μαλεβίτσης, *Πολιτεία και Ερημιά,* Εκδόσεις «Δωδώνη», Αθήνα 1975, σσ. 79-82 (διασκευή).

**A1.** Να γράψετε στο τετράδιό σας την περίληψη του κειμένου που σας δόθηκε

(100-120 λέξεις).

**Μονάδες 25**

**Β1.** Να αναπτύξετε σε μία παράγραφο 80 έως 100 λέξεων το περιεχόμενο του

αποσπάσματος που ακολουθεί: **«…το «έχειν» δεν εξασφαλίζει τη χαρά, την αγάπη, τη γοητεία του κόσμου των αισθητικών και άλλων ιδεών, τη βαθειά ηδονή των πνευματικών επιτευγμάτων»**.

**Μονάδες 10**

**Β2. α)** Να βρείτε δύο τρόπους ανάπτυξης στην τρίτη παράγραφο του κειμένου

(***Όσο πιο πνευματικός … από τις μηδενιστικές ροπές*.**) και να δικαιολογήσετε

την απάντησή σας.

**Μονάδες 6**

**β)** Ποια νοηματική σύνδεση εκφράζουν οι διαρθρωτικές λέξεις;

***αντίθετα*** (στην πέμπτη παράγραφο)

***γι’ αυτό*** (στην έκτη παράγραφο, το πρώτο από τα δύο)

***διότι*** (στην έβδομη παράγραφο)

***περαιτέρω*** (στην όγδοη παράγραφο).

**Μονάδες 4**

**Β3. α)** Να γράψετε από μία πρόταση για καθεμία από τις παρακάτω λέξεις, έτσι ώστε να διαφαίνεται η σημασία τους (χωρίς να αλλάζει η γραμματική τους κατηγορία): **έκβαση, διηνεκής, ιδεατός, συνίσταται, ένδεια.**

**Μονάδες 5**

**β)** Από το δεύτερο συνθετικό της καθεμίας από τις παρακάτω λέξεις του κειμένου, να γράψετε δύο λέξεις ομόρριζες, ένα ουσιαστικό και ένα επίθετο, απλό ή σύνθετο: **προβαίνουμε, απαιτούσαν, δημιουργήσουν, κατατείνει,** **υπολείπονται.**

**Μονάδες 5**

**Β4.** Να αναγνωρίσετε το είδος της σύνταξης στα παρακάτω αποσπάσματα και

να τη μετατρέψετε στο άλλο είδος:

**α) «*Πρόκειται για μια αίσθηση έλλειψης την οποία πότε τη νοεί ως έλλειψη του «είναι» και πότε ως έλλειψη του «έχειν» του.*»** (μονάδες 2)

**β) «*Ωστόσο, η πλησμονή των μέσων δεν εξασφαλίζει εντέλει την ύπαρξη ως***

***ύπαρξη.»*** (μονάδες 3)

**Μονάδες 5**

**Γ1. *«Ο άνθρωπος επιθυμεί να είναι και θέλει να έχει»*.** Σε ένα αποδεικτικό δοκίμιο (500-600 λέξεων) να αναφέρετε: α) παράγοντες που ωθούν τον σύγχρονο άνθρωπο στην αλόγιστη επιδίωξη του «έχειν»**·** β) εφόδια που απαιτούνται, προκειμένου ο άνθρωπος να επιτύχει την εξισορρόπηση ανάμεσα στο «έχειν» και το «είναι».

**Μονάδες 40**

**ΑΠΑΝΤΗΣΕΙΣ**

**Α.** Το κείμενο αναφέρεται στις αντίρροπες δυνάμεις του «είναι» και του «έχειν». Σύμφωνα με το συγγραφέα ο άνθρωπος επιχειρεί να καλύψει την έλλειψη που παρατηρείται άλλοτε στο «είναι» και άλλοτε στο «έχειν», επιδιώκοντας πάντα την τελειότητα μέσω του πολιτισμού. Έτσι, ο πνευματικός πολιτισμός ενδιαφέρεται για το «είναι» με σκοπό την εσωτερική βελτίωση και τη δημιουργία ιδανικών προτύπων με σκοπό την αρτίωση του ανθρώπου, διαδικασία βέβαια που δεν ολοκληρώνεται ποτέ. Στον αντίποδα, ο τεχνικός πολιτισμός εστιάζει στο «έχειν», δηλαδή στην παραγωγή αγαθών και τη δημιουργία περιουσίας. Χωρίς να στοχεύει στην εσωτερική αναμόρφωση του ανθρώπου, ο τεχνικός πολιτισμός εξασφαλίζει ασφάλεια, αλλά κρύβει και κινδύνους, όπως η εσωτερική απαξίωση. Τέλος, δεν εξασφαλίζει την ψυχική, ηθική και πνευματική γαλήνη, που ανάγονται στο «είναι», παρά μόνο το αίσθημα της κενότητας.

**Β1.** Επικρατεί ευρέως η αντίληψη ότι η απόκτηση υλικών αγαθών εξασφαλίζει την ευτυχία. Η άποψη αυτή, όμως, αμφισβητείται, αν αναλογιστεί κανείς ότι το «έχειν» δεν προσφέρει παρά μόνο επιφανειακές και πρόσκαιρες υλικές απολαύσεις. Γενικότερα, η επικρατούσα υλοφροσύνη απομακρύνει τον άνθρωπο από τη χαρά, την αγάπη και τον κόσμο των ιδεών και του πνεύματος, καθώς αυτά μπορούν να κατακτηθούν μόνο μέσα από το «είναι», δηλαδή μέσα από την προσπάθεια του ανθρώπου να ολοκληρωθεί ηθικά, ψυχικά και πνευματικά. Η εξάρτηση του ανθρώπου από το «έχειν» μάλλον τον αποξενώνει τόσο από τον εαυτό του όσο και από την κοινωνία, προκαλώντας τον ανταγωνισμό και απομακρύνοντάς τον από την ευτυχία.

**Β2. α)** Δύο τρόποι ανάπτυξης της τρίτης παραγράφου του κειμένου είναι η μέθοδος **των παραδειγμάτων** στο απόσπασμα «*οι θρησκευτικού τύπου πολιτισμοί λ.χ. ενδιαφέρονταν… οντολογική πληρότητα*» με σκοπό τη διευκρίνιση του περιεχομένου του «είναι»/ του πνευματικού πολιστισμού και **του αιτίου-αποτελέσματος** στο απόσπασμα «*αποκλειστικό έργο… μηδενιστικές ροπές*», όπου αναφέρονται τα αποτελέσματα του πνευματικού πολιτισμού.

**β) αντίθετα** = αντίθεση-εναντίωση

**γι΄αυτό** = αποτέλεσμα

**διότι** = αιτιολόγηση

**περαιτέρω** = συμπλήρωση, προσθήκη

**Β3. α)** Η συζήτηση μεταξύ της πολιτείας και των εργαζομένων είχε θετική **έκβαση** με αποτέλεσμα τη λήξη της απεργίας.

**Διηνεκής** στόχος της παιδείας είναι η σύμμετρη ανάπτυξη και η ολοκλήρωση της προσωπικότητας του ατόμου.

Σ’ έναν **ιδεατό** κόσμο δεν θα χρειάζονταν νόμοι και ποινές, αφού οι πράξεις των ανθρώπων θα διέπονταν από ωριμότητα.

Η επιτυχία στις εξετάσεις **συνίσταται** σ’ ένα συνδυασμό παραγόντων, όπως η συστηματική μελέτη και η ψυχραιμία.

Η λεξιλογική **ένδεια** της εποχής είναι εν μέρει αποτέλεσμα του μειωμένου ενδιαφέροντος των ανθρώπων για ανάγνωση βιβλίων και εφημερίδων.

**β) προβαίνουμε:** βάση, δύσβατος

**απαιτούσαν**: αίτηση, απαιτητικός

**δημιουργήσουν:** εργασία, πάρεργο

**κατατείνει:** έκταση, εκτενής

**υπολείπονται:** παράλειψη, έλλειψη

**Β4.** Και τα δύο αποσπάσματα είναι σε ενεργητική σύνταξη. Η μετατροπή τους σε παθητική σύνταξη έχει ως εξής:

**α)** Πρόκειται για μια αίσθηση έλλειψης η οποία πότε **νοείται** ως έλλειψη του «είναι» και πότε ως έλλειψη του «έχειν» του.

**β)** Ωστόσο, η ύπαρξη ως ύπαρξη **δεν εξασφαλίζεται** εν τέλει από την πλησμονή των μέσων.

**Γ1.** Οι υποψήφιοι καλούνται να συντάξουν ένα αποδεικτικό δοκίμιο. Συνεπώς το κείμενο θα πρέπει να έχει χαρακτηριστικά όπως: σοβαρότητα, υποκειμενισμός, προσεγμένη γλώσσα, διαχρονικότητα, πειθώ.

**Πρόλογος:** Μπορεί να επισημανθεί ότι διαχρονικά ο άνθρωπος αγωνίζεται να διατηρήσει την ισορροπία ανάμεσα στο «είναι» και το «έχειν», αλλά όχι πάντα με το επιθυμητό αποτέλεσμα. Κατά συνέπεια, είναι πολλά τα παραδείγματα από την ιστορία αλλά και από την καθημερινότητα που αποδεικνύουν την κυριαρχία του «έχειν» έναντι του «είναι».

**Κύριο μέρος: α) Ποιοι παράγοντες ωθούν τον άνθρωπο στην αλόγιστη επιδίωξη του «έχειν»;**

1. Ο εγωισμός, το αίσθημα του ανικανοποίητου και της πλεονεξίας.
2. Η ανεπάρκεια των φορέων παιδείας και αγωγής που καλλιεργούν στους νέους το αίσθημα του υλισμού και την απαξίωση του πνευματικού κόσμου.
3. Η υπέρμετρη ανάπτυξη του τεχνικού πολιτισμού που δελεάζει τον άνθρωπο, επιβάλλοντάς του να αποκτά ολοένα και περισσότερα υλικά αγαθά που υπόσχονται να καλυτερεύσουν τη ζωή του. Εδώ, πρέπει να τονιστεί ο ρόλος της διαφήμισης, διότι με τους μηχανισμούς που χρησιμοποιεί ωθεί τον άνθρωπο στην υλοφροσύνη.
4. Η υποβάθμιση των ανθρωπιστικών αξιών με αποτέλεσμα να αποδυναμώνεται η ηθική του ανθρώπου και να αλλοτριώνεται από τα υλικά αγαθά και την εξουθενωτική προσπάθεια για την απόκτησή τους.

**β) Ποια εφόδια απαιτούνται για την εξισορρόπηση ανάμεσα στο «έχειν» και το «είναι»;**

1. Σημαντικό είναι να αποκτήσει ο άνθρωπος αυτογνωσία. Μέσω της αυτοκριτικής και της επαναξιολόγησης των αξιών του θα μπορέσει να συνειδητοποιήσει την αξία του «είναι» έναντι του «έχειν». Το «έχειν» είναι αμιγώς επιφανειακό, ενώ το «είναι» ουσιώδες.
2. Χωρίς τη συνδρομή των πνευματικών ανθρώπων δεν είναι εφικτή η εξισορρόπηση του «έχειν» με το «είναι». Αποστολή των ανθρώπων του πνεύματος είναι να μεταδώσουν στα μέλη της κοινωνίας τους κινδύνους που εγκυμονεί αυτό το αίσθημα υλοφροσύνης της εποχής.
3. Τέλος, είναι σημαντικό να καταδειχθεί ότι σε δύσκολες εποχές, όπως η σημερινή, αυτό που ενώνει τους ανθρώπους και νοηματοδοτεί τη ζωή τους είναι το πνεύμα, οι ηθικές αξίες και όχι τα υλικά αγαθά, τα οποία τελικά περιπλέκουν και αλλοιώνουν την ανθρώπινη ζωή.

**Επίλογος:** Η επίτευξη της ισορροπίας ανάμεσα στο «έχειν» και το «είναι» θα εξασφαλίσει την ευημερία και την πρόοδο τόσο σε ατομικό όσο και σε συλλογικό επίπεδο. Είναι σημαντικό να υπάρξει άμεση κινητοποίηση προς την κατεύθυνση αυτή, καθώς το μέλλον διαγράφεται αρκετά δυσοίωνο εξαιτίας της επικράτησης του υλισμού και της πλεονεξίας.

ΤΙΣ ΑΠΑΝΤΗΣΕΙΣ ΕΠΙΜΕΛΗΘΗΚΕ Ο ΦΙΛΟΛΟΓΙΚΟΣ ΤΟΜΕΑΣ ΤΩΝ ΦΡΟΝΤΙΣΤΗΡΙΩΝ **«ΟΜΟΚΕΝΤΡΟ» ΦΛΩΡΟΠΟΥΛΟΥ**

ΕΥΑΓΓΕΛΟΥ Μ. – ΧΑΝΙΩΤΗ Ν. – ΧΑΤΖΗΤΣΟΜΠΑΝΗ Μ.